section_heading: Povijest
paragraph_text: Prema Ljudevitu Vukotinoviću ostatke zagrebačkog kita najvjerojatnije je prikupio Mijat Sabljar u Podsusedu. Ostatke zagrebačkog kita koji su se nalazili u depou tadašnjeg Narodnog muzeja, Gjuro Pilar poslao je belgijskom zoologu i paleontologu Pierre-Josephu van Benedenu. Poslano je jedanaest kostiju, među kojima su: stražnji dio lubanje, razni kralješci, fragment rebra te dio čeljusti i slušnog aparata. Pierre-Joseph van Beneden ustanovio je da je riječ o novoj vrsti roda Mesocetus koju je nazvao Mesocetus agrami, po Agramu, njemačkom imenu za Zagreb.